#### E L Ő T E R J E S Z T É S

### Szombathely Megyei Jogú Város Közgyűlése Fenntarthatósági és Klímastratégiai Szakmai Bizottság

### 2024. november 27-i ülésére

*Javaslat Szombathely város területén közművezeték építések zöldterületen történő elhelyezéséhez szükséges döntések meghozatalára*

Szombathely Megyei Jogú Város Önkormányzata Közgyűlésének a közterületek bontás utáni helyreállításáról szóló 3/2008. (IV.1.) önkormányzati rendelete 7. § (2) és (6) bekezdése szerint zöldterületben közmű csak a városfejlesztési ügyekben illetékes bizottság előzetes hozzájárulásával helyezhető el.

1. **Petőfi-telep GPON lefedő hálózat zöldterületen történő elhelyezése**

A Teodolit Mérnöki Iroda Kft. (9400 Sopron, Kis János u. 3.) kezelői és tulajdonosi hozzájárulás iránti kérelmet nyújtott be a Városüzemeltetési és Városfejlesztési Osztályhoz. A kérelem szerint a Petőfi-telepen a Sárosi Gyula utca 28-36. közötti ingatlanok előtt, valamint a Sorokmajor utca páratlan oldalán teljes hosszban optikai kábel létesülne földkábeles kiépítéssel. A tervezett optikai kábelek nyomvonala érinti Szombathely, 14514 és 14516/32 hrsz-ú önkormányzati tulajdonú ingatlanok területén lévő zöldterületeket. A tervezett nyomvonal kialakításokat az 1. számú mellékletben szereplő helyszínrajzok szemléltetik.

A Városüzemeltetési és Városfejlesztési Osztály megállapította, hogy a tervezett bekötések nem kerülhettek más nyomvonalra, mivel a többi közmű védőtávolságát szem előtt kell tartani. A tervezett nyomvonal kizárólag füvesített területet érint, fásszárú növényzetet, fát, cserjét nem.

1. **Szombathely, Dombtető utca feszültségingadozás miatt a Wimmer Ágoston utcát érintő villamoskábel kiépítése**

Az E.ON Észak-dunántúli Áramhálózati Zrt. (9027 Győr, Kandó Kálmán utca 11-13.) megbízásából a VILLKÁSZ Kft. (9700 Szombathely, Mérleg utca 1/A.) kérelmet nyújtott be Szombathely Megyei Jogú Város Önkormányzatához a Szombathely, Dombtető utca feszültségingadozása tárgyú munka keretében 386 fm hosszúságú villamosenergia ellátást biztosító földkábel, 2 db szabadon álló 4 áramkörös elosztószekrény engedélyezésére. A tervezett nyomvonalat a 2. számú melléklet szemlélteti.

A tervezett nyomvonal részben a már kiépített nyomvonalon fog megvalósulni, amely a kivitelezés során a zöldterület bontásával is jár. A tervezett nyomvonal érinti a Retek utcát (16327 hrsz) amelynek tulajdonosa az Önkormányzat, kezelője [a Szombathely-Olad Plató Víziközmű Társulat, továbbá a Wimmer Ágoston utcát (4105/4 hrsz) és a Dombtető utcát (4106 hrsz).](https://webshop.opten.hu/szombathely-olad-plato-vizikozmu-tarsulat-c1816000038.html)

A Wimmer Ágoston utca - Dombtető utca útkereszteződésben a nyomvonaltól 2 m-re található 1 db gömbjuhar fa (Acer platanoides 'Globosum'), amelynek gyökérzónája érintett lehet a kiépítés alkalmával. Az oszlopról az Olad I. tr körzet meglévő kábelre az oszlop tövében szabadon álló 4 áramkörös K11 jelű elosztószekrény telepítésére kerül sor. A tervezett nyomvonal végén az oszlop mellé szabadon álló K12 jelű 4 áramkörös elosztószekrény kerül kiépítésre.

A Wimmer Ágoston utca - Dombtető utca kereszteződésben lévő fa védelme érdekében javaslom, hogy annak 2 méteres környezetében a villamos földkábel fektetése kizárólag árokásás nélküli, gyökérsérülést nem okozó technológiával legyen végezhető. A Wimmer Ágoston utca 5-11. szám előtti szakaszon a lakosság által ültetett cserjék kapcsán javaslom, hogy a Kivitelező egyeztessen az érintett ingatlanok tulajdonosaival.

Kérem Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék!

**Szombathely, 2024. november „ ”**

**/: Horváth Soma :/**

**Határozati Javaslat**

**…../2024. (XI.27.) FKSZB sz. határozat**

A Fenntarthatósági és Klímastratégiai Szakmai Bizottság a „*Javaslat Szombathely város területén közművezeték építések zöldterületen történő elhelyezéséhez szükséges döntések meghozatalára*” című előterjesztést megtárgyalta, és Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 69. § 5. pontja alapján:

:

1. A Bizottság egyetért, hogy a Petőfi-telepen a Sárosi Gyula utca 28-36. közötti ingatlanok előtt, valamint a Sorokmajor utca páratlan oldalán teljes hosszban optikai kábel létesüljön a kezelői hozzájárulásban előírt feltételekkel.
2. A Bizottság egyetért, hogy az E.ON Észak-dunántúli Áramhálózati Zrt. beruházásában tervezett „Szombathely, Dombtető feszültségingadozás” tárgyú munka keretében a villamos energia ellátást biztosító földkábel és szabadon álló 4 áramkörös elosztószekrények kiépítésre kerüljenek. A Wimmer Ágoston utca - Dombtető utca kereszteződésben lévő fa 2 méteres környezetében a villamos földkábel fektetése kizárólag árokásás nélküli, gyökérsérülést nem okozó technológiával végezhető. A Bizottság javasolja, hogy a Wimmer Ágoston utca 5-11. szám előtti szakaszon a lakosság által ültetett cserjék kapcsán a Kivitelező egyeztessen az érintett ingatlan tulajdonosaival.

**Felelős**: Dr. Nemény András polgármester

Horváth Soma, alpolgármester

Németh Ákos, a Fenntarthatósági és Klímastratégiai Szakmai Bizottság elnöke

(a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal